जहां तक महिलाओं के संदर्भ में मानव तस्करी की बात है तो भारत लीबिया व म्यांमार के साथ सबसे खतरनाक देश है। ध्यान रहे कि हाल ही में राष्ट्रीय अपराध रिकॉर्ड ब्यूरो ने जो आंकड़े जारी किए हैं, उनसे मालूम होता है कि 2015 की तुलना में 2016 में मानव तस्करी के मामलों में लगभग 20 प्रतिशत की वृद्धि हुई। 2015 में मानव तस्करी के 6,877 मामले प्रकाश में आये थे जो इसके अगले साल बढ़कर 8,132 हो गये। सबसे अधिक घटनाएं पश्चिम बंगाल (44 प्रतिशत) से रिपोर्ट की गईं और इसके बाद राजस्थान (17 प्रतिशत) का नंबर रहा। 2016 में तस्करी के 15,379 पीडि़तों में से 10,150 महिलाएं थीं और 5,229 पुरुष (अधिकतर लड़के) थे। विशेषज्ञों के अनुसार यह संख्या इससे कहीं अधिक हो सकती है; क्योंकि बड़ी संख्या में मानव तस्करी के मामले रिपोर्ट ही नहीं किए जाए, इस वजह से कि बहुत से लोग अभी तक इस अपराध से अनजान हैं या उनमें पुलिस की मदद लेने का साहस नहीं है। मानव तस्करी अमानवीय घिनौना अपराध है। वर्तमान कानून (या इन्हें लागू करने की इच्छा शक्ति का अभाव) इसे नियंत्रित करने में असमर्थ रहे हैं। महिलाओं की सुरक्षा महत्वपूर्ण राष्ट्रीय व मानवीय मुद्दा है, जिसकी अनदेखी नहीं की जानी चाहिए बल्कि ऐसी स्थितियां उत्पन्न की जानी चाहिए कि महिला दिन हो या रात, घर हो या बाहर, अपने को सुरक्षित महसूस करे।